《磨剑歌》
元代·刘崧

我行四方如飘风，袖有古剑苍精龙。何年尘土凝不灭，苔花绣精青芙蓉。

往者提携访嵩岳，手抉飞泉向空落。划然掣断青丝悬，直恐乘流遂腾跃。

青天白日交风霆，我方赤手试发硎。阴纹差差吐寒月，碧缦隐隐排疏星。

摇拽千仞崖，动荡九泽水。腥浪回天倒海流，阳侯夜哭鱼龙死。

归来䍡𦌉青玉函，紫云为束黄金缄。不愿轻污佞臣血，千年万年保冰雪。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。